# **ŠPORTNA ZVEZA TRŽIČ**

**Cankarjeva cesta 1, 4290 Tržič – tel.: (05) 90 10 313, fax: (05) 90 10 316**

Na podlagi 57. člena Pravil Športne zveze Tržič je Izvršni odbor Športne zveze Tržič na svoji 21. seji dne 29.1.2014 sprejel:

**Pravilnik o priznanjih Športne zveze Tržič**

**1. člen**

V pravilniku uporabljeni izrazi, ki se nanašajo na osebe in so zapisani v moški slovnični obliki, so uporabljeni kot nevtralni za ženski in moški spol.

**2. člen**

Športna zveza Tržič razpisuje in podeljuje priznanja športnikom, športnim društvom in športnim delavcem občine Tržič. S tem pravilnikom se določijo vrste priznanj in pogoji ter postopki za njihovo podeljevanje.

**3. člen**

Športna zveza Tržič vsako leto do 30. aprila podeli priznanja in razglasi **najboljše** **športnike** in najboljše **perspektivne športnike** Občine Tržič za dosežene športne rezultate v preteklem koledarskem letu. Rezultati morajo biti doseženi v športni panogi, ki je priznana s strani Olimpijskega komiteja Slovenije (v nadaljevanju OKS).

Priznanja se praviloma podelijo na svečani prireditvi, ki jo organizira Športna zveza Tržič v sodelovanju z Občino Tržič.

**4. člen**

Priznanja so:

* Mali športni znak Občine Tržič,
* Veliki športni znak Občine Tržič,
* Mala zlata, srebrna in bronasta športna plaketa Občine Tržič,
* Velika zlata, srebrna in bronasta športna plaketa Občine Tržič,
* Športna plaketa Občine Tržič

**5. člen**

Mali športni znak Občine Tržič se podeljuje športnikom, ki so do svojega dopolnjenega 16. leta osvojili naslov državnih prvakov Slovenije.

**6. člen**

Veliki športni znak Občine Tržič se podeljuje športnikom, ki so po dopolnjenem 16. letu osvojili naslov državnih prvakov Slovenije.

**7. člen**

Mala zlata športna plaketa Občine Tržič in naziv **najboljši perspektivni športnik za leto izbora** se podeljuje najboljšemu perspektivnemu športniku ali ekipi. Malo srebrno oziroma bronasto športno plaketo Občine Tržič se podeli drugo in tretje uvrščenemu posamezniku ali ekipi. Vsi kandidati morajo izpolnjevati najmanj enega od sledečih pogojev:

* doseči športni rezultat, ki ustreza kriterijem OKS za pridobitev statusa športnika perspektivnega razreda,
* po dopolnjenem 16. letu osvojiti naslov državnega prvaka v najmanj mladinski kategoriji.

Športnikom ali ekipam, ki so bili na podlagi točkovanja uvrščeni na četrto mesto in naprej se kljub temu, da ne bi osvojili naslova državnega prvaka, lahko podeli priznanje na podlagi 5. ali 6. člena tega pravilnika. O dodelitvi priznanja tem kandidatom odloča komisija iz 11. člena tega pravilnika na podlagi morebitnega doseganja ustreznega rezultata v preteklem koledarskem letu. Priznanje je odvisno od starosti kandidata, ki je navedena v omenjenih dveh členih.

**8. člen**

Velika zlata športna plaketa Občine Tržič in naziv **najboljši športnik za leto izbora** se podeljuje najboljšemu športniku ali ekipi. Veliko srebrno oziroma bronasto športno plaketo Občine Tržič se podeli drugo in tretje uvrščenemu posamezniku ali ekipi. Vsi kandidati morajo izpolnjevati najmanj enega od sledečih pogojev:

* doseči športni rezultat, ki ustreza kriterijem OKS za pridobitev statusa športnika mednarodnega ali svetovnega razreda,
* osvojitev medalje na državnem prvenstvu v članski kategoriji,
* osvojitev medalje na mladinskem svetovnem prvenstvu.

Športnikom ali ekipam, ki so bili na podlagi točkovanja uvrščeni na četrto mesto in naprej se kljub temu, da ne bi osvojili naslova državnega prvaka, lahko podeli priznanje na podlagi 5. ali 6. člena tega pravilnika. O dodelitvi priznanja tem kandidatom odloča komisija iz 11. člena tega pravilnika na podlagi morebitnega doseganja ustreznega rezultata v preteklem koledarskem letu. Priznanje je odvisno od starosti kandidata, ki je navedena v omenjenih dveh členih.

**9. člen**

Športna plaketa Občine Tržič se lahko podeli **športnim društvom** ali **posameznikom** ob njihovih visokih jubilejih in sicer za najmanj 20 let aktivnega delovanja v športu. Priznanje se posameznikom in društvom lahko podeli pri vsaki okrogli obletnici.

**10. člen**

Za priznanja Športne zveze Tržič iz tega pravilnika lahko kandidirajo:

* športniki, športna društva ali ekipe, ki tekmujejo oziroma delujejo v športnih društvih v občini Tržič,
* športniki s stalnim bivališčem v občini Tržič, ki tekmujejo za športna društva izven Tržiške občine (stalno bivališče mora imeti najmanj eno leto pred letom za katerega se opravlja izbor),
* športniki, ki so v občini Tržič imeli neprekinjeno stalno bivališče od rojstva do dopolnjenega 18. leta,
* športni delavci, ki izpolnjujejo sledeče pogoje: starost nad 75 let in več kot 40 let aktivnega delovanja na športnem področju,
* zaslužni športniki, ki so s svojimi športnimi dosežki zaznamovali športno panogo v kateri so tekmovali in sicer ob zaključku svoje tekmovalne kariere.

**11. člen**

Izvršni odbor Športne zveze Tržič za izbor priznanj imenuje najmanj tričlansko komisijo. Člani komisije izmed sebe izvolijo predsednika komisije, ki vodi delo komisije. Seje sklicuje in vodi predsednik komisije.

Komisija je sklepčna, če je na seji prisotnih več kot polovica članov komisije. Sklepi so sprejeti, če zanje glasuje več kot polovica prisotnih članov komisije. Če je rezultat neodločen, odloči glas predsednika komisije. O sejah komisije se piše zapisnik.

**12. člen**

Sekretar Športne zveze Tržič najkasneje do 15. januarja vsako leto pripravi razpis za priznanja in je odgovoren za objavo razpisa na spletni strani Športne zveze Tržič in v drugih medijih po izboru Izvršnega odbora Športne zveze Tržič (npr. radio, časopis, …).

**13. člen**

Kandidate za priznanja lahko predlagajo vsi občani Tržiča, vsa športna društva v občini Tržič in društva, katerih športniki izpolnjujejo vsaj en pogoj iz 10. člena tega pravilnika.

Predlogi morajo vsebovati:

* naziv priznanja, za katerega se kandidat predlaga,
* ime in priimek oziroma naziv kandidata,
* naslov kandidata,
* športni rezultat oziroma jubilej, na podlagi katerega se kandidata predlaga za priznanje,
* kratka obrazložitev predlagatelja
* podatki predlagatelja kandidata.

Predlogi za priznanja morajo biti poslani komisiji v razpisanem roku z vsemi zahtevanimi podatki.

**14. člen**

Komisija zbira predloge ter v skladu s tem pravilnikom izbere kandidate za priznanja.

**15. člen**

Komisija dobitnike **Male športne plakete** izbere na podlagi točkovanja rezultatov, ki so jih športniki dosegli v preteklem koledarskem letu. Točkovanje komisija opravi na podlagi ustrezne tabele (priloga št. 1). Na tak način izbere tudi drugo in tretje uvrščenega.

**16. člen**

Komisija dobitnike **Velike športne plakete** izbere na podlagi točkovanja rezultatov, ki so jih športniki dosegli v preteklem koledarskem letu. Točkovanje komisija opravi na podlagi ustrezne tabele (priloga št. 2). Na tak način izbere tudi drugo in tretje uvrščenega.

**17. člen**

Komisija rezultate dobljene na podlagi točkovanja predstavi Izvršnemu odboru Športne zveze Tržič v dokončno potrditev. Za potrditev potrebuje tričetrtinsko podporo vseh članov odbora ŠZ Tržič.

**18. člen**

Ta pravilnik velja od dneva sprejema dalje. S tem dnem preneha veljati Pravilnik o podeljevanju priznanj in nagrad Športne zveze Tržič, ki ga je Izvršni odbor Športne zveze Tržič sprejel na 10. redni seji dne 16. 11. 2000.

Tržič, 29.1.2014

**ŠPORTNA ZVEZA TRŽIČ**

**predsednik**

**Boris Tomazin**